Diari Oficial de la Generalitat Valenciana


Sumari del DOGV 4958, del 03-03-2005 (2005/2067)

Acord de 10 de febrer de 2005, de la Comissió Gestora del Col·legi Oficial de Protètics Dentals de la Província d'Alacant, pel qual es regula el procediment previ a la convocatòria de l'Assemblea Constituent.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4958

Data del DOGV
:   03-03-2005

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2005/2067


Organisme emissor
:   Comissio Gestora del Col·legi Oficial de Protetics Dentals de la Provincia d'Alacant

Tipus de document
:   Acord

Acord de 10 de febrer de 2005, de la Comissió Gestora del Col·legi Oficial de Protètics Dentals de la Província d'Alacant, pel qual es regula el procediment previ a la convocatòria de l'Assemblea Constituent. [2005/M2067]
  
En data de 31 de juliol de 2004, en compliment del contingut dels Estatuts del Col·legi Oficial de Protètics Dentals de la Comunitat Valenciana, es va aprovar la creació del Col·legi Oficial de Protètics Dentals de la Província d'Alacant, per segregació del Col·legi Oficial de Protètics Dentals de la Comunitat Valenciana i es va nomenar la Comissió Gestora del Col·legi Oficial de Protètics Dentals de la Província d'Alacant, amb el vot unànim dels col·legiats assistents a l'Assemblea General extraordinària.
  
La Comissió Gestora culmina el procés de creació definitiva del Col·legi Oficial de Protètics Dentals de la Província d'Alacant, mitjançant l'aprovació per Decret 271/2004, de 10 de desembre, del Consell de la Generalitat.
  
En compliment de les disposicions transitòries del decret de creació, la Comissió Gestora ha adoptat els següents acords:
  
a) Aprovar un esborrany d'estatuts definitius que fins que els aprove l'Assemblea Constituent tindran el caràcter d'estatuts provisionals.
  
b) Els estatuts esmentats que en les disposicions transitòries regulen la convocatòria de l'Assemblea Constituent i el seu funcionament serà complementat per les següents disposicions:
  
1. El cens de Protètics dentals de la província d'Alacant estarà format per tots aquells col·legiats ja pertanyents i en situació d'alta com a col·legiats en el Col·legi Oficial de Protètics Dentals de la Comunitat Valenciana que tinguen el domicili professional i exercisquen l'activitat principal a la província d'Alacant.
  
2. El cens de col·legiats figurarà des de la publicació del present acord i per termini de 15 dies naturals a disposició dels interessats a la seu de la Comissió Gestora ubicada al carrer de Sant Carles, número 134, d'Alacant.
  
3. La inclusió en el cens esmentat donarà dret a concórrer amb veu i vot a l'Assemblea Constituent i a presentar esmenes als estatuts provisionals.
  
4. En el termini de cinc dies naturals posteriors al termini anteriorment indicat, aquells que consideren que han sigut improcedentment omesos en el cens inicial, podran demanar la inclusió en este.
  
5. La sol·licitud s'efectuarà mitjançant escrit firmat per l'interessat, dirigit a la Comissió Gestora i a la seua seu, a la qual acompanyarà la documentació en què fonamente el seu dret a ser inclòs en el cens i en qualsevol caso haurà de remetre:
  
a) Document nacional d'identitat
  
b) Estar donat d'alta en el Col·legi
  
Les sol·licituds formulades fora del dit temini es regiran pels Estatuts definitius de manera que la sol·licitud quedarà en suspens fins que els òrgans de govern la resolguen.
  
La Comissió Gestora, després de verificar els requisits de cada sol·licitud i en termini de cinc dies naturals des del final dels cinc anteriorment prevists, podrà admetre-la o denegar-la. L'admissió de la sol·licitud comportarà la inclusió en el cens del sol·licitant.
  
Contra la denegació es pot interposar recurs davant la Comissió Gestora en el termini de cinc dies naturals i en igual termini resoldrà la Comissió Gestora, i s'entendrà el silenci com a negatiu. La dita resolució posarà fi a la via administrativa a tots els efectes. La interposició del recurs no tindrà efectes suspensius.
  
6. A partir de la publicació del present acord quedaran depositats a la seu de la Comissió Gestora del Col·legi Oficial de Protètics Dentals de la Província d'Alacant, els estatuts provisionals a disposició dels Protètics inclosos en el cens.
  
7. Al dia següent d'haver finalitzat el termini per a la resolució de les reclamacions o recursos presentats respecte al cens, s'obrirà un nou termini de cinc dies naturals per a la recepció d'esmenes als estatuts provisionals.
  
8. Les esmenes s'hauran de dirigir a la Comissió Gestora per escrit, de manera raonada i proposant un text alternatiu i per aquells que estiguen inclosos en el cens.
  
9. Les esmenes presentades hauran de ser defeses de manera oral en l'Assemblea Constituent en el punt referent a l'aprovació dels estatuts definitius del Col·legi.
  
Estes seran objecte de debat i per a aprovar-les seran necessaris els vots afirmatius de la majoria dels assistents.
  
Si l'esmena no es defén en l'Assemblea Constituent s'entendrà dessistida i es rebutjarà immediatament.
  
Les esmenes aprovades s'incorporaran al text dels estatuts definitius.
  
Abans de l'inici de l'Assemblea Constituent, a l'entrada del lloc elegit, s'identificarà els concurrents mitjançant l'exhibició del document nacional d'identitat o del carnet de col·legiat, comprovant-ne la inclusió en el cens, cas en què se'ls permetrà l'accés a la reunió.
  
De l'Assemblea s'alçarà acta firmada pel secretari de la Comissió Gestora i un notari autoritzat.
  
A l'Assemblea podrà assistir amb veu però sense vot els assessors que la Comissió Gestora designe.
  
Cap candidat podrà aspirar a més d'un càrrec, ni podrà presentar-se per a ocupar o exercir de manera simultània un càrrec en la Junta de Govern i un altre en la Comissió de Recursos.
  
S'hauran de presentar candidatures en què junt a la denominació de cadascun dels càrrecs figure el nom del candidat que opte a este, i seran subscrites per tots els inscrits. Les dites candidatures es presentaran per a elegir la Junta de Govern i la Comissió de Recursos. Es verificarà la inclusió de tots els candidats en el cens.
  
En el supòsit que sols es presente una candidatura vàlida, podrà proclamar-se automàticament electa.
  
Si se'n presenten diverses, es concedirà la paraula a cadascun dels caps de llista candidats a president perquè informen i presenten la seua candidatura o programa i sol·liciten el vot.
  
Acte seguit es procedirà a la votació, primer, de la candidatura per a exercir els càrrecs de la Junta de Govern i una vegada elegits es procedirà a l'elecció de la Comissió de Recursos. La votació serà individual i a mà alçada.
  
La llista original de les candidatures per a la Junta de Govern i per a la Comissió de Recursos, que haja resultat electa serà incorporada a l'acta de l'Assemblea Constituent. Bastarà majoria simple dels vots i en cas d'empat es decidirà per sorteig.